GiliGold/VAD_KnessetCorpus huggingface dataset:
אופיר פינס-פז: אין דוגמה מזוגזגת ומבורברת כמו הדוגמה הישראלית, כי החקיקה הישראלית – אגב, לא רק זו, כל החקיקה הישראלית בנושא סיעות ופרישה מסיעות והתפלגות – היא כולה פוליטית ולא עניינית, והיא לא לוקחת בחשבון את הדברים שלוקחים בעולם, את החובה של חבר הכנסת לייצג, שהוא נושא בדין-וחשבון בפני הציבור.
אופיר פינס-פז: אין כל הדברים האלה.
אופיר פינס-פז: אין בשום מקום בעולם כל הסייגים והאיסורים והעניינים שיש בכנסת בישראל.
זאב אלקין: נא לסיים.
אופיר פינס-פז: אני רוצה להציג את ההסתייגויות.
אופיר פינס-פז: ההסתייגות הראשונה, זה לא חוקתי ולא נורמאלי לקבוע מספר על סיעה.
אופיר פינס-פז: שבע מ-28 זה 25%.
אופיר פינס-פז: אז קודם כל ולפני הכול צריך לעשות את זה שוויוני וכוללני.
אופיר פינס-פז: ואם אתה רוצה כבר לכתוב סעיף, תכתוב התפלגות סיעה – 25% מסיעה יוכלו להתפלג.
אופיר פינס-פז: ההסתייגות השנייה היא לעשות הבחנה פעם אחת ולתמיד.
אופיר פינס-פז: למה הכנסת הזו התנגדה לריבוי התפלגויות?
אופיר פינס-פז: משום שהיא לא רצתה שיקנו חברי כנסת בכסף.
אופיר פינס-פז: הגיע הזמן לעשות הבחנה בין התפלגות אופורטוניסטית לבין התפלגות אידיאולוגית.
אופיר פינס-פז: על התפלגות אידיאולוגית לא צריך להעניש, על התפלגות אופורטוניסטית צריך להטיל סנקציות.
אופיר פינס-פז: לכן ההתפלגות האידיאולוגית צריכה להיות באחוז קטן יחסית.
ארבל אסטרחן: במקום מה שמציעה הממשלה?
אופיר פינס-פז: במקום מה שמציעה הממשלה.
אופיר פינס-פז: במקום שבעה, 25%.
אופיר פינס-פז: הסתייגות שנייה, שסיעה שמתפלגת התפלגות מלאה, שהיא יכולה לאחר מכן לשמש בתפקידי שרים וסגני שרים בממשלה, שליש, כנהוג היום.
אופיר פינס-פז: וסיעה שמתפלגת על רקע אידיאולוגי ומודיעה שבכנסת הזאת היא לא תהיה בתפקידי שרים וסגני שרים, 25%.
זאב אלקין: שתי ההסתייגויות סותרות.
אופיר פינס-פז: פה זו כבר לא שאלה של קואליציה-אופוזיציה, זו שאלה של איך אנחנו רואים את הבית הזה.
אופיר פינס-פז: יש לאקונה בחוק, החוק צריך לטפל.
אופיר פינס-פז: ההסתייגות השלישית, שכל ההסדר יחול על הכנסת הבאה.
אופיר פינס-פז: מועד תחילה בכנסת הבאה.
זאב אלקין: חבר הכנסת זאב, בבקשה, שלוש דקות.
נסים זאב: אדוני היושב-ראש, עוד לא ראיתי חוק שבכותרת שלו כתוב שהתפלגות סיעה היא כל כך מאחדת את הסיעה.
נסים זאב: מי ששמע אתמול את נאומו של שאול מופז וראה את החיבוקים והנישוקים שהיו לאחר מכן, איזו אחדות ראיתי בקדימה, לא ראיתי דבר כזה לא בפריימריס ולא קודם לכן.
שלמה מולה: אז מה זה מפריע לך?
נסים זאב: זה לא מפריע לי.
נסים זאב: זה חוק שתכליתו היא לאחד את קדימה.
רחל אדטו: לא צריך, אנחנו מאוחדים גם בלי זה.
נסים זאב: חבר הכנסת שאול מופז הצהיר קבל עם ועדה: אני לא מתכוון לכך, והוא הביע אי-אמון בראש הממשלה.
נסים זאב: חברי קדימה צריכים להירגע מהעניין הזה.
נסים זאב: זה לא בא, חלילה וחס, לגרום לפילוג בקדימה.
שלמה מולה: נראה לך שמישהו אצלנו מודאג?
נסים זאב: אני לא חושב שאתה צריך להיות מודאג, אבל קודם לכן כן היה חשש לדאגה, בגלל שאתם חששתם וחשבתם ששאול מופז יפרק את המפלגה.
נסים זאב: אני מאמין לו, אדוני היושב-ראש, שהוא לא יעשה את זה.
יריב לוין: זה על סמך ניסיון העבר, חבר הכנסת זאב?
נסים זאב: כן, על סמך ניסיון העבר.
נסים זאב: ואני אגיד לך מה ניסיון העבר שאני יודע משאול מופז.
נסים זאב: גם כאשר בפריימריס הוא בפועל ניצח והוא יכול היה להוכיח זאת בפועל ויכול היה לערער, הוא אמר:
נסים זאב: אני לא הולך לפלג ולקרוע את המפלגה הזאת, אני לא הולך לערער, אני מקבל את הדין.
נסים זאב: אני חושב ששאול מופז הוא באמת דוגמה למופת וצריכים להאמין לו.
נסים זאב: אתמול הערתי הערה מאוד רצינית, וזה היה נשמע כאילו אני אומר דבר ציני.
נסים זאב: כתוב פה "תיקון 28", ו-28 זה בדיוק מספר החברים של מפלגת קדימה, והם חושבים שהתיקון הזה נועד לחלק אותם.
נסים זאב: אני רוצה לומר שאין כוונה כזאת.
נחמן שי: אולי צריך תיקון לתיקון, להוציא את סיעת קדימה.
נסים זאב: אם אתה מאמין בחברך, אתה לא צריך לחשוש ממנו.
שלמה מולה: אנחנו מוחים על שוד הקופה הציבורית.
נסים זאב: אין פה שום שוד.
יריב לוין: כשלקחתם 14 מנדטים גם מחיתם על שוד הקופה הציבורית?
יריב לוין: קודם תחזירו את הכסף שלקחתם אז ואחר כך תדברו על הקופה.
נסים זאב: אני לפעמים אומר דברים שיש בהם מעט חוש הומור, אבל אני לא הופך את זה לבמה של ליצנים.
נסים זאב: כל ההסתייגויות של יואל חסון – אני מבקש ממך לא להעלות אף אחת מהן על הכתב אם אנחנו רוצים לכבד את עצמנו.
נסים זאב: יש גבול לציניות, יש גבול כמה אפשר לבזות את ועדת הכנסת הזאת.
זאב אלקין: היועצת המשפטית אומרת לי שאתה צודק, זה לא בסדר.
נסים זאב: זה לא בסדר.
נסים זאב: אני מבקש ממך שתהיה פה החלטה עניינית של ועדת הכנסת, שלא מגישים שום הסתייגות שיש בה רק נימה של ליצנות ואולי גם פגיעה בזולת.
נחמן שי: אם לא תהיה ליצנות, איפה תהיה?
נסים זאב: אני אלך אתך.
נסים זאב: אני כל הזמן יושב אתך.
מנחם אליעזר מוזס: מדובר בערב תשעה באב.
נסים זאב: אני מצר על כך שהממשלה היתה צריכה להגיש את הצעת החוק.
נסים זאב: אני חושב שהיו לה הרבה חברי כנסת שהיו ששים ושמחים לעשות את רצון הממשלה.
נסים זאב: פעם הבאה, כשהממשלה רוצה להביא הצעת חוק ששנויה במחלוקת, צריכים לקחת חבר כנסת נאמן לממשלה הזאת, ולא חסרים כאלה, ואני אחד מהם.
נסים זאב: הייתי בכיף מביא את הצעת החוק, ואז את כל החצים הממשלה לא היתה גורמת לעצמה.
נסים זאב: אדוני היושב-ראש, כולם שואלים למה שישה חודשים.
נסים זאב: אולי שבעה חודשים?
נסים זאב: אולי עשרה חודשים?
זאב אלקין: בחוק זה שלושה חודשים.
נסים זאב: שישה חודשים בשמן המור ושישה חודשים בבשמים.
נסים זאב: אצלי כתוב שישה.
נסים זאב: כלה, לפני שהיתה באה לחופה אל המלך, היתה קודם כל צריכה להיות שישה חודשים בשמן המור, שישה חודשים בבשמים ובתמרוקי הנשים.
נסים זאב: לכן מפלגה צריכה להכין את עצמה לפחות שישה חודשים לפני שהיא עוזבת והולכת אל המלך ומתחברת לממשלה.
נסים זאב: לכן אני מברך על כך.
נסים זאב: אני מבקש לרשום את ההסתייגות שלי, שישה חברים ולא שבעה.
נסים זאב: אם מדברים על שישה חודשים, נעשה את זה בשישיות כדי שלא נתבלבל.
אחמד טיבי: סוף-סוף משפט רציני אחד.
זאב אלקין: שלוש דקות.
אחמד טיבי: אדוני היושב-ראש, אני רוצה להציג הסתייגויות מטעם סיעות מרצ ורע"מ-תע"ל.
אחמד טיבי: לשם החוק – שם החוק יימחק ובמקומו יבוא: הצעת חוק לקידום האינטרסים הפוליטיים הצרים של קואליציית נתניהו כדברי השר מיכאל איתן.
אחמד טיבי: שם החוק יימחק ובמקומו יבוא: הצעת חוק אחת מתוך שורת חוקים העושים צחוק מהכנסת ומחוקי היסוד, מתעלמים מכללי משחק, מהגינות פרלמנטרית בסיסית, ופוגעים קשות בדמוקרטיה הישראלית כהגדרת השר מיכאל איתן.
אחמד טיבי: לסעיף 1(1), המלים "או של קבוצה של שבעה חברי כנסת לפחות" יימחקו ובמקומן יבוא: "או של קבוצה של רבע ממספר חברי הכנסת".
אחמד טיבי: לסעיף 1(1) המלים "או של קבוצה של שבעה חברי כנסת" יימחקו, ויבוא במקומן: "או של ארבעה חברי כנסת לפחות".
אחמד טיבי: אחרי סעיף 1 יבוא: "תחולת החוק: תחילתו של חוק זה מיום כינונה של הכנסת ה-19".
אחמד טיבי: אדוני היושב-ראש, שמעתי הגנה מוחצת של נציגי סיעות הקואליציה על החוק הזה.
אחמד טיבי: חבר כנסת נסים זאב, אני תוהה איך היית מגן ומה היתה עמדתך אם היו מציעים חוק שמטרתו לפלג את סיעת ש"ס או לתת אוטוסטראדה לחזרתו של אריה דרעי לכנסת.
אחמד טיבי: מה הייתם עושים בש"ס?
אחמד טיבי: ככה היית מגן על החוק?
נסים זאב: בש"ס אין התפלגות.
אחמד טיבי: הכנסת אמורה לא לעודד פילוגים ופרישות, אלא לייצב את העבודה הפרלמנטרית, כפי שאמרה היועצת המשפטית, וחשוב שהציבור ישמע בדיוק את חוות הדעת המשפטית של המחלקה המשפטית, שאמרה שזה חוק שמעודד התפלגות ופרישה.
אחמד טיבי: ובנוסף לו יש פה גם שוחד פוליטי.
אחמד טיבי: התיקון שבתקשורת אומרים: חוק המעודד התפלגות של שבעה חברי כנסת, זאת חצי אמת.
אחמד טיבי: גם לעודד התפלגות של שבעה חברי כנסת, פלוס מתן טובות הנאה למתפלגים.
אחמד טיבי: הרי מיזגנו שני חוקים, חוק אחד של שבעה מתפלגים, וחוק אחד כסף, ממש כסף.
אחמד טיבי: אני פונה ליושב-ראש וליועצת המשפטית.
אחמד טיבי: יש כנראה טעות בדפוס או טעות אחרת.
אחמד טיבי: בנוסח אחד שהונח כתוב שישה חודשים, בנוסח אחר כתוב שלושה חודשים.
אחמד טיבי: אני מבקש לבטל את הישיבה הזאת ולהניח את ההצעה מחדש באחד מהנוסחים, או שלושה או שישה.
אחמד טיבי: אי-אפשר להמשיך את הישיבה עם שני נוסחים מודפסים של אותו חוק.
אחמד טיבי: אני מבקש חוות דעת משפטית על מה שאמרתי.
זאב אלקין: בסוף הדיון היועצת המשפטית תגיב לכולם.
אחמד טיבי: אדוני היושב-ראש, יש שני נוסחים בכחול, על אותה הצעה.
זאב אלקין: חבר הכנסת דב חנין, בבקשה.
דב חנין: אדוני היושב-ראש, אני מצטער שהישיבה הזאת התחילה בנימה חשדנית.
דב חנין: כולם חושדים זה בזה שמנסים לפצל סיעות וכדומה.
דב חנין: אבל אני בכל זאת תהיתי ביני לביני סביב השאלה הגדולה שכולנו מתחבטים בה, איך הגיעו למספר הקודש שבעה.
דב חנין: כיוון שאני לא נוטה להיות חשדן יותר מדי, וגם לא פרנואיד, פשפשתי ומצאתי, ואני רוצה להציע לכם תשובה שלדעתי היא התשובה.
דב חנין: חבל שלא סיפרו עליה קודם לחברי הכנסת, אבל אני חושב שהיא התשובה.
דב חנין: אני רק מבקש שתלך אל מציעי החוק ותוודא שזה אכן המקור.
דב חנין: אם כן, לא מדובר בניסיון לפלג את סיעת קדימה.
דב חנין: מקור העניין הוא בדבר אחר לחלוטין.
דב חנין: מקור המספר שבעה בכלל לא קשור לקדימה.
דב חנין: אבל אני חייב לגלות בפניכם גילוי נאות איך הגעתי למקור הזה.
דב חנין: אני נושא את שמו של האדמו"ר האמצעי של חב"ד.
דב חנין: אני שייך בצורה כזאת או אחרת לאותה משפחה.
דב חנין: האדמו"ר האחרון של חב"ד קבע שביהדות יש קדושה במספר שבע.
אחמד טיבי: בזה הרגע הפסדת חצי מנדט.
דב חנין: לא במקרה הוא עצמו היה האדמו"ר השביעי.
ציון פיניאן: המספר שבע בתנ"ך הוא מקודש.
דב חנין: לכן, אדוני היושב-ראש, אני מציע שאתם תסבירו שבאמת הכוונה שלכם היא להתחבר למקורות היהדות, או יותר נכון להתחבר למקורות היהדות החב"דית, ואתם בחרתם את המספר שבע מכיוון שיש בו קדושה ביהדות.
דב חנין: אם רוצים להסתייע במקורות היהדות, במקורות היהדות יש גם מספרים אחרים.
דב חנין: נאמר, למשל: החוט המשולש לא יינתק.
דב חנין: אז למה שבעה ולא שלושה?
דב חנין: אדוני היושב-ראש, אתה מייצג פה את המציעים, אין פה ממשלה.
זאב אלקין: יש פה ממשלה.
זאב אלקין: אם היית בתחילת הדיון היית שומע את נציג משרד המשפטים מציג את החוק.
דב חנין: אני מייד אתייחס לדברי משרד המשפטים.
דב חנין: אדוני היושב-ראש, אני מפנה להסתייגות 9 שלנו.
דב חנין: ההסתייגות אומרת לפחות שלושה חברי כנסת.
דב חנין: מספר המזל יהיה שלושה ולא שבעה, ואז זה אומר למחוק שליש ממספר הסיעה, כי אנחנו הולכים על מספר.
דב חנין: לחילופין אני מפנה להסתייגות 6 שלנו, של קבוצה שהיא רבע ממספר הסיעה, ואז מוחקים את כל מספרי המזל, לא שלושה, לא שבעה, לא שמונה ולא 21.
דב חנין: רבע ממספר הסיעה כעיקרון רוחבי.
דב חנין: כל ההסתייגות האחרות, מבחינתי, הן חילופיות.
דב חנין: אני כמובן יכול לנמק אותן.
דב חנין: אחת משני העקרונות כעקרונות מובילים, או לפחות שלושה כמספר המזל, או לבטל את כל מספרי המזל וללכת על עיקרון רוחבי.
דב חנין: אדוני היושב-ראש, אני רוצה לסיים בהערה משפטית.
דב חנין: שמעתי את חוות דעתה המלומדת של היועצת המשפטית של הוועדה, ואני אומר בצער שזו היתה חוות דעת מדויקת ברמה הפורמליסטית, אבל החוק לא נעצר בפורמליסטיקה.
דב חנין: יש גם חוק מהותי, ולמדנו בשנה א' של הפקולטה למשפטים שחוק הוא תמיד נורמה שלא מתאימה לאדם אחד או לקבוצה אחת מסוימת.
דב חנין: חוק הוא לא נורמה שנכתבה והומצאה בשביל לפתור סיטואציה אחת ידועה מראש.
דב חנין: חוק הוא נורמה שנקבעה באופן רוחבי, והחוק הזה איננו נורמה שנקבעה באופן רוחבי.
דב חנין: לכן ההסתייגויות שלנו מציעות להחזיר את הרוחביות לחוק הזה.
דב חנין: אדוני היושב-ראש, ההתנהלות של הקואליציה הנוכחית שוברת את כל השיאים של הפגיעה בדמוקרטיה, במרחב הדמוקרטי, בכללי המשחק.
דב חנין: לכן הצענו לחילופי כל החילופין, שאם הצעת החוק הזאת מתקבלת היא תחול לא מהכנסת הבאה, אלא מהכנסת שלאחריה, ולחילופין מהכנסת ה-20, ה-21, ה-22, ה-23, ה-28, ה-29, ה-30, במכפלות של שבע, כיוון שיש פה מספר מזל.
שלמה מולה: אדוני היושב-ראש, אני מבקש מאדוני לאפשר לנו לקיים דיון ממצה, אמיתי, למרות הרצון שלכם להעביר את החוק הזה.
שלמה מולה: אם אתם עדיין רוצים קצת לשמור על כבודה של הכנסת ועל הרצינות שלנו כחברי כנסת, כולכם ביחד, אני מציע, אדוני היושב-ראש, להפסיק את הדיון.
שלמה מולה: אני רוצה להזמין מומחים לנושא הזה.
יריב לוין: את זה אתה אומר לאור ההסתייגויות הרציניות שהגשתם?
יריב לוין: לאור מה?
יריב לוין: איך זה מסתדר עם ההסתייגויות שהגשתם?
זאב אלקין: אגב, המומחים הכי גדולים לנושא הזה הם במפלגתך, יכולת להביא אותם והם יכלו להיות כאן בדיון.
שלמה מולה: אדוני היושב-ראש, במקום לדבר בצורה צינית ולהעיר לא לעניין, אני מבקש ממך לאפשר לנו להביא מומחים מהאקדמיה.
שלמה מולה: אם אתם רוצים בקואליציה להמשיך להיות ראש קטן, כי ביבי החליט, ביבי אמר, כולכם אדונים – אדוני ביבי החליט, ואז אוי ואבוי, ראש הממשלה החליט.
שלמה מולה: הפחד שאתם מתהלכים אתו לא מאפשר לכם.
יריב לוין: כששרון עשה את זה גם הבאתם מומחים לפני שפרשתם?
שלמה מולה: אדוני היושב-ראש, אתה יכול להגן עלי מחבר הכנסת לוין?
יריב לוין: שלמה, באמת.
יריב לוין: את הכלא הסודני עברת, ופה אתה לא מסתדר?
שלמה מולה: אני שואל את השאלה גם את היועצת המשפטית.
שלמה מולה: אנחנו מבקשים להביא מומחים לדיון, גם אם זה משפט אחד, גם אם זה שני משפטים.
שלמה מולה: מדובר פה באחריות שיש לנו על הקופה הציבורית, על הדמוקרטיה הישראלית, על צביונה של החברה שלנו.
שלמה מולה: אני מבקש שאנחנו נזמין מומחים.
שלמה מולה: אין פה כל המומחים.
שלמה מולה: אם אדוני לא יאפשר לי להביא מומחים, אני מבקש לשמוע את היועצת המשפטית האם יש לי זכות להזמין מומחים.
שלמה מולה: על כן אני מבקש 24 שעות לפחות, כדי שיהיה אפשר להזמין את המומחים שיוכלו להתארגן, להגיע, לפחות משלושה-ארבעה מקומות בארץ.
זאב אלקין: חבר הכנסת מולה, צר לי לאכזב אותך, אבל לפי תקנון הכנסת מי שמפסיק את הדיון ומחדש את הדיון וקובע סדר-יום של הדיון וקובע מי יוזמן לכאן זה יושב-ראש הוועדה.
זאב אלקין: אני מאחל לך להתמנות במקומי ביום מן הימים, ואתה תחליט את מי אתה מזמין.
נחמן שי: אני חושב שהוא יכול למצוא משהו יותר טוב.
שלמה מולה: אני רוצה לדעת האם מותר לי להזמין מומחים.
זאב אלקין: היועצת המשפטית תענה בסוף הדיון לשאלות הרלוונטיות.
שלמה מולה: עכשיו ההסתייגויות.
זאב אלקין: נגמר זמנך.
זאב אלקין: הזהרתי את כולם, שמי שרוצה להציג הסתייגויות זה הזמן.
ציון פיניאן: חבר הכנסת מולה, על-פי ההסתייגויות של חבר הכנסת חסון אני מבין שהמומחה הוא זאב רווח.
רחל אדטו: למרות מה שאמר חבר הכנסת נסים זאב, אני עדיין רוצה להשאיר את כל ההסתייגויות שהגשתי בשם סיעות האופוזיציה, להשאיר אותן בעינן.
רחל אדטו: ההסתייגויות האלה לא מבזות את הכנסת ולא מבזות את קדימה.
רחל אדטו: מה שמבזה את הכנסת ומבזה את קדימה זה האופן שבו נעשה שינוי חקיקה חדשות לבקרים על-ידי הממשלה.
רחל אדטו: מה שמבזה את הוועדה הזאת היא ההתנהגות של היושב-ראש, שאפילו לא מקשיב למה שאני אומרת.
רחל אדטו: אני אבחר חלק מההסתייגויות שאני רוצה להדגיש אותן.
רחל אדטו: במקום הצעת חוק הכנסת, שינוי שם, אני רוצה שיבוא "הצעת חוק להבטחת הישרדותה של ממשלת נתניהו הכושלת בתולדות מדינת ישראל".
רחל אדטו: לאמור בסעיף 1, הסתייגות מספר 2, מטרת החוק: חוק זה הנו חלק מסדרת חוקים אשר כל תכליתם לנסות ולהבטיח את הישרדותה הפוליטית של הממשלה ה-32 של מדינת ישראל, תוך שינוי חוקי יסוד ורמיסת כבודה ומעמדה של הכנסת.
רחל אדטו: הסתייגות נוספת, 34: במקום שליש ממספר חברי הכנסת יבוא רבע ממספר חברי הכנסת.
רחל אדטו: במקום המילה "התפלגות" תבוא "פרישה שאיננה התפלגות היא".
רחל אדטו: בסעיף 62(א), במקום הסיפא המתחילה במילים "הסיעות החדשות על פי ההרכב הסיעתי החדש" יבוא: "הסיעה ממנה התפלגו על פי ההרכב הסיעתי לפי ההתפלגות".
רחל אדטו: הדבר הנוסף והמהותי ביותר הוא, שהתחולה של החוק הזה היא תחולה שתהיה מהכנסת הבאה ולא מהכנסת הנוכחית.
זאב אלקין: תודה רבה לחברת הכנסת אדטו.
זאב אלקין: הדובר הבא, חבר הכנסת אילן גילאון, בבקשה.
אילן גילאון: ההסתייגות שלנו נאמרו על-ידי חבר הכנסת טיבי, לכן אתייחס באופן עקרוני לחוק הזה, שבמילה אחת הוא טוב, ובשתי מילים הוא לא טוב.
אילן גילאון: אומר לך, אדוני, מה הבעיה המרכזית.
אילן גילאון: היא קשורה ל"זעקי ארץ".
אילן גילאון: לא בכדי הפוליטיקה הישראלית מוציאה לעצמה את השם שהיא מוציאה לעצמה, והיא מרוויחה אותו ביושר ובכבוד.
אילן גילאון: תסתכל איזה דרדור יש במשך השנים.
אילן גילאון: בשנות ה-50 היה אדם בשם קלנטר בירושלים, וסביבו יצרו תופעה שלמה שנקראת קלנטריזם מאותה תקופה, כי האיש ערק מסיעתו של חבר הכנסת זבולון אורלב של הזמן ההוא, שלא היה הבית היהודי אלא היה המפד"ל.
אילן גילאון: והיום אנחנו מאפשרים בחוק לא קלנטר אחד, שבו התביישו פעם, אלא שבעה, שמונה, בלא סוף.
אילן גילאון: הרי ברור לגמרי, אדוני, שהדבר הזה הוא הפוך מכל חקיקה שאפשר לייצר.
אילן גילאון: אני מעדיף אנשים שעוברים על חוקים קיימים מאשר אנשים שממציאים חוקים מושחתים ברמה של מה שקראו נביאי ישראל "פרות הבשן".
אילן גילאון: כמות של אילוץ של כפתורים שאנחנו מייצרים סביבם חליפות, אדוני, ואני אפילו לא מבין למה.
אילן גילאון: בסופו של חשבון זה הכפלה בשתיים וחלוקה ברגליים, ואני לא מבין בכלל למה זה מועיל, החוק המושחת הזה וסדרה של חוקים.
אילן גילאון: במקום שאפשר להגדיר בחקיקה את מי אנשים יאהבו או אנשים חסרי דת, אפשר לקחת כל חוק ולעשות ממנו פלסתר.
אילן גילאון: הדברים האלה קורים, משום שמי שמחוקק אותם בונה על חוסר הזיכרון של הציבור.
אילן גילאון: משום שהוא יודע שבסופו של דבר הזיכרון הקצר של הציבור ישכח שהוא מושחת.
אילן גילאון: כי אם אדוני ילך היום למישהו ויגיד לו: את שור מי עשקתי וחמור מי גנבתי?
אילן גילאון: יגידו: הבחור הזה טמבל, הוא לא בסדר.
אילן גילאון: אדון זאב אלקין, הביטוי מכוון אליך.
אילן גילאון: אם אתה תלך ותגיד את הדברים האלה למישהו, יחשבו שאתה כנראה לא בסדר, כי הפוליטיקה, שאין לה בכלל נורמות, אנחנו קובעים שהיא חייבת להיות מושחתת.
אילן גילאון: לפוליטיקה אין בכלל תכונות, היא לא מושחתת ולא בלתי מושחתת.
אילן גילאון: וככל שמושחתים מגיעים אליה וככל שהם מחוקקים חוקים מושחתים כדי להתאים את המציאות של עצמם לטובת עצמם לעניין עצמו באמצעות החוקים, כך היא הופכת למושחתת וכך אנשים מדירים רגליים ממנה, וחוזר חלילה.
אילן גילאון: לכן אנשים טובים לא מתקרבים לדיסציפלינה הזאת.
אילן גילאון: הם בורחים ממנה כמי שהוכש על-ידי נחש, משום שהם יודעים שכאן בעיקר נחשים הם המחוקקים, או כאלה שנועלים נעליים גבוהות כי הם מפחדים מנחשים.
אילן גילאון: הרי כל אחד מכם יודע, וגם אתה אדוני, שזה חוק רע, מושחת, שאין לו מקום בכנסת הזאת, ובכל זאת בסופו של דבר אתם מתיישרים ובכך גם מתסכלים אותנו, אותי בעיקר.
אילן גילאון: כי אני יודע מה יקרה בסופו של דבר.
אילן גילאון: הרי למרות שאתם יודעים שזה חוק לא צודק ולמרות שאנחנו נדבר עד שיכחילו לנו הידיים והאוזניים, בסופו של דבר ברוב האוטומטי שלכם תמשיכו לקבוע את שחיתות פרות הבשן שאתם קובעים כאן.
אילן גילאון: אני מאחל לכם שהפתגם שמי שחופר בור לחברו נופל בעצמו בתוכו, הוא זה שיקרה לכם.
אילן גילאון: השתמשו כל כך הרבה במילים בושה וחרפה.
אילן גילאון: במקום שאין בושה האנשים מאבדים את היכולת להבחין בין טוב לרע, וזה בדיוק המצב שלכם.
אילן גילאון: לטובת
אילן גילאון: כם אגיד רק דבר אחד: לא המצאתם את זה אתם, קדמו לכם בשיטה הזאת חלק מהאנשים שמתריסים לכם.
אילן גילאון: אבל זו בוודאי לא סיבה שאתם תמשיכו להעמיק את הבור הזה שאתם בסופו של דבר תיפלו בו.
אילן גילאון: כי בסופו של דבר למישהו כאן יימאס והוא יצא מתוך העייפות הזאת ויראה שכולכם חבורה של ליסטים וגנבים ושקרנים, שאתם כאן מחוקקים חוקים כדי לסדר מציאויות פוליטיות.
אילן גילאון: אין לכם שום עניין אחר בדבר הזה.
אילן גילאון: אידיאולוגיה?
אילן גילאון: קץ עידן האידיאולוגיות.
אילן גילאון: הרי בסופר חצי-חינם או באיקיאה יש יותר אידיאולוגיה מהמפלגות הגדולות.
אילן גילאון: אז במות עידן האידיאולוגיות תחוקקו חוקים קלנטריסטים, תנו להם בסיס חוקי ולכו עם הדבר הזה.
אילן גילאון: ההסתייגויות שלנו נאמרו כאן על-ידי חבר הכנסת טיבי.
אילן גילאון: הן נרשמו גם לדיבור.
אילן גילאון: חבל שאתה לא מקשיב אפילו למילה אחת, כי אתה נציג מדויק של המציאות שבה אנחנו חיים וכל מה שדיברתי פה.
אילן גילאון: אתה תוצר של השיטה הזאת, ובאמצעות החוקים האלה אתם חושבים שלעולם תמשלו.
אילן גילאון: יבוא יום אחד שלא תצליחו.
זאב אלקין: תודה רבה לחבר הכנסת גילאון.
זאב אלקין: הערה לשאלתו של חבר הכנסת טיבי.
איל ינון: לאור הערתו של חבר הכנסת טיבי בעניין שינויי הנוסחים בין הנוסח שחולק על-ידי צוות הוועדה לבין הנוסח הכחול, בדקנו במליאה, הנוסח שהיה בפני מליאת הכנסת גם בשעת הדיון וגם בשעת ההצבעה היה נוסח של שלושה חודשים.
איל ינון: גם אם לא אין בכך בעיה, כי ממילא הוועדה צריכה להחליט, כמו בכל דבר, גם בעניין הזה.
איל ינון: אבל הנוסח שהיה בפני חברי הכנסת היה נוסח של שלושה חודשים, שהוא הנוסח הכחול.
רחל אדטו: זה הרבה יותר חמור, כי הכסף הולך אחרי שלושה חודשים.
רחל אדטו: זה שוחד הרבה יותר גדול ממה שדיברת קודם.
יריב לוין: את 14 המנדטים כבר החזרתם?
יריב לוין: תחזירו אותם.
רחל אדטו: עזוב, לא מדברים על העבר.
זאב אלקין: חברת הכנסת אדטו, את קראת את ההסתייגויות שאת הצעת?
רחל אדטו: בוודאי.
זאב אלקין: אז אני מפנה את תשומת לבך שההסתייגויות שלך נעשו על נוסח של שלושה חודשים.
זאב אלקין: לכן אני לא מבין את ההפתעה הגדולה.
רחל אדטו: הועלתה לך שאלה משפטית גרידא, הועלתה פה הטעיה, ולא יכול להיות שתמשיך בדרכך זאת ותצפצף על כל מה שמונח לפנינו.
זאב אלקין: הטעיה של מי?
רחל אדטו: הטעיה של כל אחד ואחד מהיושבים פה בקהל.
שלמה מולה: הטעיית הממשלה את חברי הכנסת.
רחל אדטו: אתה מטעה.
זאב אלקין: אני מקווה שחברי הכנסת שמצביעים קוראים על מה הם מצביעים.
זאב אלקין: אני מקווה שחברי הכנסת שמגישים הסתייגויות קוראים לפחות את ההסתייגויות שהם מגישים.
זאב אלקין: ואם שני התנאים האלה הם בעינם, אז לא היתה שום הטעיה.
זאב אלקין: הצביעו על שלושה חודשים, הגישו הסתייגות על שלושה חודשים.
רחל אדטו: הנחת לפנינו שישה חודשים, ובדרך הזאת טעית והטעית.
רחל אדטו: אין לך להתנצל.
רחל אדטו: אתה צריך לעצור את הדבר הזה, בדיוק כמו שאמר אחמד טיבי.
זאב אלקין: אני מתנצל על הטעות הטכנית שנעשתה כאן.
זאב אלקין: אני אתן לארבל להגיב.
רחל אדטו: יש יועצת משפטית.
זאב אלקין: חברת הכנסת אדטו, את מדברת בלי רשות דיבור.
שלמה מולה: אתה סותם לנו את הפיות.
זאב אלקין: אנחנו ננהל דיון מסודר.
זאב אלקין: אנשים לא ידברו בלי זכות דיבור.
זאב אלקין: כך זה נהוג בכל ועדה, כך זה יהיה גם כאן.
זאב אלקין: בבקשה, היועצת המשפטית.
ארבל אסטרחן: אכן חלה פה איזושהי טעות, שכנראה המקור שלה הוא טכני בניהול של מה הונח על השולחן.
ארבל אסטרחן: לפי מה שמסר לי נציג משרד המשפטים, אכן היו כנראה טיוטות שדיברו על שישה חודשים, אבל הנוסח שעליו החליטה הממשלה ושאותו הציגה לכנסת, שפורסם בכחול, הונח על שולחן הכנסת והוצבע אתמול, הוא נוסח של שלושה חודשים.
ארבל אסטרחן: איכשהו הגיעה לוועדה גם טיוטה קודמת כנראה, ומה שהונח על השולחן הבוקר היה אותה טיוטה שלא עליה הצביעו, של השישה חודשים.
ארבל אסטרחן: גם נציג המשפטים וגם אני התייחסנו לטיוטה הזאת ועליה דיברנו.
זאב בילסקי: בתקציר שפרסמתם אתמול כתבתם שישה חודשים.
ארבל אסטרחן: אני לא יודעת, אפשר לבדוק את זה.
רחל אדטו: בואו נבדוק את זה קודם.
ארבל אסטרחן: יש נוסח שהונח על שולחן הכנסת.
זאב אלקין: הוא הקובע.
זאב אלקין: הוועדה רשאית להחליט על שישה.
זאב בילסקי: אבל לשלושה היינו צריכים להיערך אחרת מאשר שישה.
זאב אלקין: נערכתם אחרת.
זאב אלקין: כל ההסתייגויות שלכם בנויים על שלושה חודשים.
זאב אלקין: אני מבין שלא קראתם את ההסתייגויות שהגשתם.
רחל אדטו: זה לא שאפשר לסתום פיות לכולם בכל דבר ענייני שנאמר פה.
עו"ד אייל זנדברג: אכן, הנוסח הכחול, שהוא הנוסח היחיד שקיים ושהוא רלוונטי לדיון, עוסק בשלושה חודשים.
עו"ד אייל זנדברג: זו הצעת הממשלה, עמדת הממשלה.
זאב בילסקי: כששולחים תקציר אנחנו לא יודעים.
עו"ד אייל זנדברג: התקציר אינו קשור לממשלה והוא לא חלק מהליך החקיקה.
זאב אלקין: מה שחשוב זה נוסח החוק.
זאב אלקין: חבר כנסת מצביע על נוסח החוק, וראוי כשאתה מצביע לקרוא את נוסח החוק.
חיים אורון: זה חידוש מרשים.
חיים אורון: לדעתי ראוי לכתוב אותו למעלה, שחבר כנסת מצביע לפי נוסח החוק.
זאב אלקין: חבר הכנסת אורון, לא היית אתנו בחלקים קודמים של הדיון.
זאב אלקין: התבקשנו, למשל, להבהיר מה זה פטור מחובת הנחה.
זאב אלקין: יש דברים שכנראה שצריך להבהיר אותם.
רחל אדטו: אני חושבת שכאשר יש שתי גרסאות במערכת משפטית מנהלים על זה דיון.
זאב אלקין: אין שתי גרסאות.
זאב אלקין: חבר הכנסת כבל, בבקשה.
איתן כבל: אדוני היושב-ראש, כל הסופרלטיבים המדהימים נאמרו על החוק הזה, אבל שלא תטעה, תוצאות החוק הזה יגיעו לבית-משפט, כי לא ייתכן שיהיה אחרת.
איתן כבל: זה מסוג אותן החלטות של הכנסת שמבזות בסוף את הכנסת וגורמות לנו לפנות לבית המשפט.
איתן כבל: ואני אומר את זה כמי שלא רוצה להגיע לזה.
איתן כבל: אני אומר גם לכם במשרד המשפטים, ההתנהלות לפחות בחוק הזה, שהיא של חותמת גומי, מבזה.
איתן כבל: תפקידו של משרד משפטים הוא לא רק להיות נסח של החוק.
אחמד טיבי: אתה יודע מי שר המשפטים כיום?
איתן כבל: אני יודע בדיוק.
איתן כבל: בוגר הישיבה בה למדתי.
איתן כבל: תפקידו של שר משפטים ושל משרד המשפטים הוא לא רק להיות נסח של החוק ולהגיד האם נכון היה במליאה שלושה חודשים או שישה חודשים.
איתן כבל: זה חשוב, אבל זאת לא המהות.
איתן כבל: כשמביאים חוק מן הסוג הזה, אתה מצפה מהגוף האמון על החקיקה לעמוד על רגליו האחוריות.
איתן כבל: למה שבעה?
איתן כבל: האם כי מי שכתב את החוק בדיוק באותו לילה קרא את "שלגייה ושבעת הגמדים"?
איתן כבל: מאיפה זה בכלל בא?
איתן כבל: אף אחד עד לרגע זה לא הסביר למה המספר הזה הפך להיות מספר קדוש.
חיים אורון: כי במסורת היהודית, שבע הוא מספר קדוש.
איתן כבל: נכון שבמסורת היהודית שבע הוא מספר קדוש, אבל אני חושב שבמסורת של הכנסת זה דווקא היה שלגייה ושבעת הגמדים, כי זו המסורת.
איתן כבל: אתה מצפה שהמערכת תקום ותתקומם ותאמר את דברה, והיא לא עושה את זה.
איתן כבל: ולא תהיה ברירה, נגיע לבית ה משפט העליון.
איתן כבל: עשיתי את זה בעבר, הובלתי מערך שגרם לפסילת חוק, בכל הנוגע לערוץ 7.
איתן כבל: אתה זוכר, חבר הכנסת אורון.
זאב אלקין: כנראה שיש לך מחלוקת עקרונית עם מספר 7.
זאב אלקין: האם אשאל אותך אותה שאלה ששאלתי את אופיר?
איתן כבל: אתה יכול לשאול אותי, למרות שלא הייתי.
איתן כבל: אתה לא מכשיר שרץ בשרץ.
איתן כבל: על מה שאתה עושה נאמר: עושה מעשה זמרי, ומבקש שכר כפנחס.
איתן כבל: לא מזמן סיימנו את הפרשה הזאת.
זאב אלקין: זה לא קשור לזה.
איתן כבל: אתה יודע שהמעשה הוא מעשה של נבלה, במסגרת הפוליטית, ואתה מנסה להיתלות – כמובן הטענה היא לא כלפיך, אדוני היושב-ראש, למרות שאתה יכול למצוא את עצמך בשביעייה סודית, ובעצם בלי משים יכול להיות שאתה מחוקק לעצמך חוק.
חיים אורון: זה לא ניגוד עניינים?
חיים אורון: בוא נלך לוועדת האתיקה.
זאב אלקין: לפי הטענה של חברי כנסת מסיעת קדימה, לכל חבר כנסת בקדימה יש ניגוד עניינים, כי הם טוענים שזה מופנה כלפיהם.
זאב אלקין: הם לא יוכלו להצביע פה.
חיים אורון: הבוחר דאג שלמרצ אין ניגוד עניינים במספר הזה.
זאב אלקין: יש פה סעיף בחוק שהוא רלוונטי גם למרצ.
זאב אלקין: שאל חבר הכנסת גילאון, והוסבר לו שאם סיעת מרצ תרצה להתאחד עם מפלגה אחרת וכתוצאה מזה אחד מחברי סיעת מרצ ירצה להתפלג בעקבות תיקון של דוד טל שחוקק בזמנו, גם הוא מעכשיו לעכשיו, כתוצאה מזה יגיע לו מימון מפלגות הרבה יותר מהר מכפי שהוא מגיע בחוק הקיים.
חיים אורון: תמיד השלמונים אצלכם משחקים.
זאב אלקין: אני לא מאמין שבסיעת מרצ זה מה שיקבע.
חיים אורון: דיווחו לכולם שאני הייתי שר בתיקון חוק יסוד, וכל העיתונאים יודעים את זה שחבר הכנסת אורון היה שר.
זאב אלקין: מותר להיות שר, ומותר לשנות חוק יסוד מעכשיו לעכשיו.
חיים אורון: מותר גם לאסוף את כל מה שהיה בכנסת לדורותיה, בחבילה אחת, להוסיף עליה עוד כהנה וכהנה ולגלגל עיניים לשמים.
חיים אורון: זה מה שאתם עושים.
חיים אורון: אתם לא מקוריים, אבל היכולת לאסוף את כל הביזיונות של כל הכנסות ולהביא אותם בשיעורים כאלה - -